**Årsmøde i DN, Struer Afdeling, den 24. november 2022**

Igen velkommen til vort årsmøde her i Struer. Vi er ca. 316 medlemmer her i Struer, som vi i den grad arbejder for.

Det er nu godt et år siden, vi sidst havde årsmøde med deltagelse af vicepræsidenten, som fortalte om arbejdet med udarbejdelsen af DN’s Naturpolitik – Visionen for Danmarks Natur.

På det netop afholdte repræsentantskabsmøde i weekenden blev resultatet så fremlagt. Hvis man er interesseret, kan man jo selv, som med andre tiltag, finde resultatet på nettet. Et godt forslag.

Jeg vil så nu gå over til det arbejde, vi bruger vores tid her i Struer – eller bedre sagt – en del af arbejdet vi har lagt kræfter i. Det spænder over samarbejdet med Struer Kommune i.f.m arbejdet i Grønt Råd, årligt møde med TMU-udvalget samt høringssager i.f.m tilladelser til bl.a. byggeri i det åbne land. Vi har - set fra min stol - et godt samarbejde dog med den tilføjelse, at vi føler, at der bliver givet for mange dispensationer, og at der ikke bliver lyttet helt så meget til vore bemærkninger, som vi kunne ønske os. Men dialogen er der, og vi arbejder på større indflydelse.

Som sagt klør vi på, det bedste vi har lært. Et arbejde, som vi har brugt mange, mange kræfter på, er tilladelser til etablering af muslingeanlæg i vores del af Limfjorden. Det ser ud til, at vi skal have en evig kamp med Fiskeristyrelsen. Vi føler ikke, vi kommer nogen steder. DN Skive, Nykøbing Mors og Lemvig kan ikke få politikkerne på Christiansborg i tale. Vi er i flere år blevet lovet, at der vil blive udarbejdet en ny bekendtgørelse, som gør det muligt at neddrosle tilladelserne – hvad man ikke kan med den nuværende bekendtgørelse. Vi har fra Struer to repræsentanter siddende i Limfjordsrådet. Dem hører vi ikke meget fra. De såkaldte eksperter er i den grad uenige om virkningen af tilstedeværelsen af muslinger – rensning af Limfjorden eller forurening af Limfjorden. Groft sagt, muslinger skider i vandet, så havbunden får det såkaldte liglag. Hvor meget N og P der i virkeligheden renses for er et stort spørgsmål. Utrætteligt har vi et ægtepar i Skive, som hele tiden er på dupperne – men endnu ikke har formået at blive hørt.

Det skal understreges, at vi i DN ikke er modstandere af opdræt af muslinger og østers – overhovedet ikke. Vi har det bare skidt med, at vores havbund i den grad privatiseres og dør.

De skiftende ministre - og nu et valg - har sat sagen på stand by – og dog. I sidste uge kom præsidenten til Skive for ved selvsyn at se på sagerne. Vi fra Struer deltog selvfølgelig, og hvis I vil høre nærmere om dette besøg, så kan Arne besvare Jeres spørgsmål, da det var ham, som deltog.

Afslutningsvis på dette emne, skal jeg henvise til en lille folder, som DN har udgivet, som hedder ”En Limfjord i balance”

Vi er med i naturprojektet ”Genopretning af overdrev med Skarlagen Vokshat”. En lille naturperle, som vi har skaffet midler til fra Danmarks Naturfond. Når jeg siger vi er det præcist Signe Ambrosius med hjælp fra Struer Kommune. Hvad der præcist skal ske med projektet, når pengene slipper op, vides ikke. Mit håb er, at de omkringliggende lodsejere i samarbejde med Struer Kommune finder en god løsning, så hele området ikke springer i gyrvel og lign. Igen.

Et andet projekt, som lige skal have et par linier med på vejen, er Life-projektet Hellerød Kær. Et strålende eksempel på, at naturpleje kan lykkes – projektets formand Henrik – kan give en orientering, hvis man ønsker en uddybning.

Et projekt, som vi ikke rigtig kan få gang i – Baneterrænet – Bane Danmark, som ejer området, er lidt svære at få i tale. Området har skiftet projektleder flere gange. Vi i DN har meddelt (sammen med kommunen), at vi godt vil gøre en indsats, men som sagt, det er ikke let, men vi håber på, at der findes en løsning, da området har mange kvaliteter.

Et projekt, som i den grad er lykkedes, er etablering af folkeskoven. Jeg skal understrege, det er ikke et DN projekt, men vi er repræsenteret med flittige hænder og så videre. Jeg kan ikke rose projektet nok. Jeg var så heldig at blive inviteret til åbningen af skoven. Man bliver helt glad over at se de mange skoleelever, som var med til at plante skoven. Der blev i.f.m naturens uge arrangeret en tur i skoven.

I det forgange år, har vi også arrangeret en kystvandringstur på Jegindø, hvor vi samtidigt arrangere en event ”Hop i havet”. Hop i havet er en årlig tilbagevendende begivenhed, hvor DN fejrer havet og sætter fokus på behovet for, at der bliver passet bedre på det. Vort hav er under pres. Skadeligt fiskeri, klimaforandringer, havbrug, klapning og råstofindvinding. Vi vil ikke bade i en algesuppe, se vores havnatur forsvinde, gå ture langs en død fjord eller fiske, hvor der ingen fisk er. Det er lettere at se ud over landet, men hvad der gemmer sig under de blå bølger – det er straks noget sværere.

Som høringspart i de netop vedtagne affaldsplaner har vi naturligvis forsøgt at gøre vores stemme gældende. Vi gennemtrevlede i den grad udkastet fra første sætning til sidste punktum. Vi forsøgte at sætte genbrugspladsen i centrum m.h.t genbrug. Hvad kan jeg sige, vi blev ikke hørt i nogle af vore gode forslag. ØV! Siger jeg bare.

Jeg vil gerne lige nævne Kilen. Her mener jeg personligt, at Struer Kommune svigter m.h.t allerede taget beslutning. Man har nedlagt kanaludvalget, med den begrundelse, at arbejdet omkring Kilen, skulle med som et punkt i det Grønne Råd. Desværre er dette ikke sket. Hvad man sysler med, vides ikke. Jeg vil bare lige så stille nævne, at området omkring Kilen er fredet. Det kan Struer Kommune heldigvis ikke ændre på.

Når vi skal se lidt ud over vores egen lille ”hønsegård” undskyld udtrykket, så samarbejder vi i den grad med andre. Blot for at nævne nogle enkelte

- Naturstyrelsen Vestjylland (herunder Skovens brugerråd)

- Samrådsmøder med andre DN-afdelinger

- Limfjordsgruppen

- Etablering af faunastriber

-Geoparken, som jeg selv var med til at starte

Afslutningsvis vil jeg lige nævne, at vi jo er høringspart mange sager. Det tager tid og trækker tænder ud. Når vi er betroet arbejdet i bestyrelsen, ja så skal vi også lægge kræfterne i opgaverne, som man fra centralt hold ønsker af os. Det gør vi så. Det krævet mange kræfter, men heldigvis får vi god hjælp fra eksperterne på hovedkontoret.

Vi ser frem til, at Struer Kommune tager fat på arbejdet med Naturstrategien. Vi er utrolig glade for, at ønsket om nedlæggelse af Møgelsig pumpelag har kunnet lade sig gøre. Nu er der nærmest af sig selv blevet etableret et lavbundsprojekt på Venø. Fuglene har her fundet et super sted. Vi håber arbejdet med udtagning af lavbundsjorde bliver speedet op til glæde og gavn for mange.

Som I nok kan høre klør vi på, det bedste vi har lært. Vi vil gerne, om der var flere af vore medlemmer, som vil tage del i vort arbejde – måske i adhoc grupper. Bare kom med nogle forslag. Vi er lydhøre.

Jeg vil gerne takke bestyrelse for samarbejdet i det forgangne år. En særlig tak skal lyde til Signe Ambrosius, der gennem mange år har siddet i bestyrelsen. I længere tid også som formand. Uden arbejdet i bestyrelsen – ingen DN afdeling Struer.